Raaisel oor voëls wat uit lug val | Maroela Media
Skermgreep uit die video. (Foto: Twitter)
Sosialemediagebruikers krap kop nadat beeldmateriaal die lig gesien het wat wys hoe honderde voëls in die noorde van Mexiko skielik uit die lug val en op die grond bly lê.
Daar kan in die beeldmateriaal gesien word hoe 'n swart wolk van geelkopmerels skielik op 'n woonbuurt neersak. Sommige van die voëls vlieg dan weer weg terwyl sommige morsdood op die sypaadjie en pad bly lê.
Die voorval is glo verlede week op veiligheidskameras in die Mexikaanse staat Chihuahua vasgelê.
Geelkopmerels broei in die VSA en Kanada en migreer suid vir die winter na Mexiko.
Plaaslike owerhede kon nie dadelik 'n oorsaak vir die voëls se skielike dood bepaal nie.
Volgens die plaaslike koerant El Heraldo de Chihuahua vermoed 'n veearts die voëls het óf giftige dampe van 'n verwarmer ingeasem óf is dalk deur nabygeleë kraglyne geskok. 'n Kenner meen egter die swerm trekvoëls is heel waarskynlik "afgejaag" deur 'n roofvoël wat 'n vangs wou maak en het toe te hard met die aarde kennis gemaak.
Dr. Richard Broughton, 'n ekoloog van die Britse sentrum vir ekologie en hidrologie, het gesê hoewel hy nie 'n roofvoël in die beeldmateriaal kon sien nie, hy 99% seker is dat dit deur 'n roofvoël veroorsaak is.
Broughton sê 'n roofdier kon die voëls skerp laat draai en grond toe gedryf het. Die voëls wat hoër op in die lug was het toe moontlik die voëls wat laer gevlieg het gedwing om die geboue of die grond te tref wat tot hul dood gelei het.
"Dit lyk asof 'n roofvoël soos 'n valk 'n swerm gejaag het, soos hulle met spreeus doen, en hulle die grond getref het toe die swerm te laag gedwing is… Jy kan sien dat hulle aan die begin soos 'n golf optree, asof hulle van bo af gespoel word."
Dr. Alexander Lees, 'n senior lektor in bewaringsbiologie aan die Manchester- metropolitaanse universiteit, stem saam met dié hipotese.
"Uit wat ek uit een video en sonder enige toksikologiese rapporte kan aflei, sou ek steeds sê die mees waarskynlike oorsaak is dat die swerm probeer het om 'n roofvoël te ontduik en toe die grond getref het."
Lees meen botsings met infrastruktuur is baie algemeen. "In 'n diggepakte swerm volg die voëls die bewegings van die voël voor, eerder as om hul wyer omgewing te interpreteer, so dit is nie ongewoon dat so iets af en toe gebeur nie."
Bronne: The Guardian, USA Today, NBC News
Hulle moes seker verby 'n 5G toring gevlieg het…
Dis moontlik krag drade want mens kan sekondes na die swerm verby is sien hoe daar nog n voël op die dak dood te lande kom.
Hulle gaan seker almal as COVID-sterftes getel word
Nee heng, so baie teen die grond vasvlieg en selfs paar sekondes na die eerste slag, val steeds paar grond toe. Baie bisar!!!